**Axel Mørch** (født *Axel Mørch Carlsen* 31. mars 1927 i Larvik, død 15. oktober 2020 i Notodden) var en norsk designer, brukskunstner, billedhugger og formingspedagog. 

Foreldrene var *styrmann på fangsbåt* Edward Camyen Garfield Carlsen (1902–1943) og Johanne Helene, f. Mørch (1899–1962). Faren, som ble født i Tjølling, mistet livet ved et krigsforlis 11. april 1943 utenfor Southampton. Moren var født i Larvik.

Han tok examen artium som privatist i Skien i 1947 og utdannet seg ved Statens Håndverks- og Kunstindustriskole under Torbjørn Alvsåker 1949–1953 og ved Statens Kunstakademi i Oslo under Per Palle Storm 1953–1955.

Som billedhugger og faglærer arbeidet Mørch med en rekke materialer: Kleberstein, leire, granitt, metall og tre. 

Flere sveisekurs i smia på Statens lærerskole i forming ga opptakten til 1970-tallet, som Mørch selv karakteriserte som det beste tiåret i hans kunstnerkarriere. Han fortalte dette i et intervju, som ble publisert i *Telens* utgave av 5. april 1997: *«Med jern og sveising fikk jeg endelig muligheten til å uttrykke de sterke opplevelsene og bildene jeg hadde båret på siden jeg var i Tysklandsbrigaden i 1948. Gjennom hele livet hadde jeg lagret meg opp bilder av ødelagte hjem, forvridde jernkonstruksjoner, ruiner og folk i nød i et nærmest sønderbombet land. Alle disse minnene fikk sin forløsning på 1970-tallet, og jeg brukte nesten 10 år på å bli kvitt dem.»*

Karriere
--------

Mørk var kunstnerisk leder ved A/S Norsk Glassverk på Magnor 1955–1964. Han formgav serviser i tynt glass med myke, rene linje, men gjorde seg mest bemerket med sine tunge vaser, krukker og boller i en rustikk karakter med enkle, kraftige former.

Ifølge Sigrid Rømcke Thue i *Norsk kunstnerleksikon* spente Mørchs formspråk som billedhugger fra det forenklede og fortettede gjennom en abstraksjonsprosess til det rent nonfigurative. Han benyttet som oftest jern, men arbeidet også mye i tre.

Mørch ble i 1964 ansatt som høgskolelektor i estetiske fag ved Statens lærerskole i forming (fra 1976: Telemark lærerhøgskole) i Notodden. Mørch ble førsteamanuensis på samme sted i 1982. Han ble pensjonist i 1994.

I boka *Bilethoggar Knut Skinnarland* (1995) skrev Mørch avsnittet *En billedhogger tegner*.

Utstillinger
------------

Han var med i kollektivutstillinger, både i Norge og utlandet. Mørch deltok flere ganger i Høstmønstringene til Foreningen Brukskunst Oslo, Statens høstutstilling og Telemark Vårutstilling. Han deltok også i jubileumsutstillingen til Larvik Kunstforening/Larvik Folkebibliotek i forbindelse med at byen i 1971 fylte 300 år. 

Mørch stilte ut sine glass under en separatutstilling i Norway Designs i Oslo i 1961. 

Hans «retrospektive mønstring» – med i alt 102 skulpturer fra hans lange kunstnerkarriere fra debuten på Høstutstillingen i 1964 og fram til 2000 – ble holdt i femte etasje til Bygg 90 i Hydros næringspark i 2000. Det var første gang Mørchs omfattende produksjon ble stilt ut samlet.

Offentlige arbeider
-------------------

Mørchs skulpturer er kjøpt inn av blant annet Norsk Kulturråd og Norsk Kommuneforbund. Han er representert med glass i Kunstindustrimuseet i Oslo, De Sandvigske Samlinger og Utenriksdepartementets samling av norsk brukskunst.

Medlemskap og verv
------------------

Han hadde stemmerett i Bildende Kunstneres Styre. Mørch var medlem både av Norsk Billedhuggerforening og Bildende Kunstnere, Telemark. Han var formann for Kunstens Venner 1968–1971 og 1978–1980. Som formann slo Mørch på et møte 29. april 1971 til lyd for at Notodden måtte få et eget kulturråd.

Han ble medlem av Notodden Rotary Klubb i 1962. *Kvernkallprisen*, som ble opprettet av Notodden Rotary Klubb i 1995, bestod av et keramikkrelieff utformet av Mørch.

Utmerkelser og stipendier
-------------------------

Han fikk en sølvmedalje under Triennalen i Milano i 1960 for sine glassarbeider. Mørch ble i 1962 tildelt Statens brukskunstnerstipend og i 1979 Statens garantiinntekt for kunstnere. Han takket nei til sistnevnte til fordel for fast jobb som lektor på Notodden. Mørch ble i 2009 tildelt hedersmedalje for sin innsats og tjeneste i Tysklandsbrigaden.

Mørch giftet seg i 1955 med Frida Tatjana Friedrich (1931–2015). Sammen fikk de en datter og en sønn.

Kilder
------

* Thue, Sigrid Rømcke. «*Axel Mørch*». *Norsk kunstnerleksikon*.
* Aas, Anne Lill Wenneck (30. august 2018): *– Det preget livet mitt*, *Telemarksavisa*
* Slettemo, Knut H. (5. april 1997). «*Mannen bak skulpturen*». *Telen*.
* «*En pioner i klubben vår, Axel Mørch er gått bort*». Notodden Rotary Klubb.